CELEX: 
Language: mt
Date: 2021-12-08 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega tal-Kummissjoni (UE) 2015/242 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Il-Kunsilli Konsultattivi huma l-fora ta’ konsultazzjoni tal-partijiet ikkonċernati tad-DĠ MARE minquxa fil-Politika Komuni tas-Sajd
                  1
                biex jipprovdu lill-Kummissjoni u lill-Istati Membri b’pariri u b’informazzjoni dwar kwistjonijiet relatati mal-ġestjoni tas-sajd fil-qasam ta’ kompetenza tagħhom. Ir-regoli dwar il-funzjonament tagħhom huma stabbiliti fir-Regolament Delegat (UE) Nru 2015/242
                  2
               . Din l-emenda tikkontribwixxi għall-ħidma mwettqa mid-DĠ MARE biex itejjeb il-funzjonament tal-Kunsilli Konsultattivi u jtejjeb il-mod kif jaħdem magħhom. L-emenda hija mistennija li tiffaċilita l-funzjonament tal-Kunsilli Konsultattivi permezz ta’ rappreżentanza mtejba tad-diversi gruppi u interessi, filwaqt li tindirizza wkoll kwistjonijiet li jirriżultaw min-nuqqas ta’ dettalji li jinsabu fir-Regolament eżistenti.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Dan l-abbozz ta’ att ġie żviluppat abbażi tal-kontribut u s-suġġerimenti tal-Kunsilli Konsultattivi miġbura fit-tħejjija għal laqgħa konġunta tal-Kunsilli Konsultattivi fit-18 ta’ Jannar 2021 u matulha. Il-Kunsilli Konsultattivi kellhom l-opportunità li jikkummentaw aktar dwar l-abbozz tal-kriterji matul laqgħa konġunta oħra fil-5 ta’ Mejju 2021. Il-feedback tagħhom dwar l-abbozz finali nġabar matul laqgħa fil-15 ta’ Lulju 2021. L-Istati Membri ntalbu wkoll jidentifikaw elementi oħrajn li jistgħu jiġu indirizzati f’dan l-eżerċizzju u ġew ikkonsultati matul laqgħa tal-Grupp ta’ Esperti tal-Kummissjoni fis-16 ta’ Lulju 2021. Dan l-abbozz ta’ att delegat kien disponibbli għar-rispons tal-pubbliku mis-17 ta’ Lulju sal-10 ta’ Settembru 2021, perjodu li matulu waslu 7 risposti differenti minn Kunsilli Konsultattivi kif ukoll xi kontribuzzjonijiet minn organizzazzjonijiet individwali, għaqdiet non-governattivi u reġjun tal-UE.
            
            
               3.L-ELEMENTI ĠURIDIĊI TAL-ATT DELEGAT
            
            
               L-għan ta’ din l-emenda huwa li (1) ttejjeb il-bilanċ bejn l-organizzazzjonijiet tas-settur u gruppi ta’ interess oħrajn (OIGs) fil-pożizzjonijiet ta’ presidenza, (2) tispeċifika l-kriterji għall-klassifikazzjoni tal-membri fiż-żewġ kategoriji ta’ partijiet ikkonċernati, (3) issaħħaħ id-dispożizzjonijiet għal rappreżentanza xierqa tal-OIGs, (4) tagħti dettalji dwar il-metodi ta’ ħidma biex tiġi żgurata l-konformità mal-objettivi tal-PKS, it-trasparenza u r-rispett tal-opinjonijiet kollha u (5) tintroduċi rekwiżit għal rieżamijiet tal-prestazzjoni esterni u indipendenti. 
            
            
               
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 8.12.2021
            
            
               li jemenda r-Regolament ta’ Delega tal-Kummissjoni (UE) 2015/242 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  3
               , u b'mod partikolari l-Artikolu 45(4) tagħha,
            
            
               Billi:
            
            
               (1)L-Artikolu 43 tar-Regolament (UE) Nru 1380/2013 jipprevedi l-istabbiliment ta’ Kunsilli Konsultattivi li jridu jippromwovu rappreżentanza bilanċjata tal-partijiet ikkonċernati kollha fil-qasam tas-sajd u tal-akkwakultura, u jikkontribwixxu għall-għanijiet tal-Politika Komuni tas-Sajd.
            
            
               (2)F’konformità mal-Artikolu 45(4) tar-Regolament (UE) Nru 1380/2013, il-Kummissjoni adottat ir-Regolament Delegat tal-Kummissjoni (UE) 2015/242
                  4
                li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd.
            
            
               (3)Il-Kummissjoni adottat ir-Regolament Delegat (UE) Nru 2017/1575
                  5
                li jemenda r-Regolament Delegat (UE) Nru 2015/242 biex tiċċara d-definizzjoni ta’ “organizzazzjonijiet tas-settur”, tispeċifika l-proċedura għall-klassifikazzjoni tal-membri tal-Kunsilli Konsultattivi f’waħda miż-żewġ kategoriji ta’ partijiet ikkonċernati msemmija fl-Artikolu 45(1) tar-Regolament (UE) Nru 1380/2013, u tagħti liż-żewġ kategoriji d-dritt li jiddeċiedu b’mod awtonomu dwar ir-rappreżentanza tagħhom fil-kumitat eżekuttiv. 
            
         
         
            
               (4)Il-Kunsilli Konsultattivi u l-Istati Membri ġew ikkonsultati fid-dawl tal-esperjenza miksuba fl-applikazzjoni tar-Regolament Delegat (UE) 2015/242. 
            
            
               (5)Sabiex tiġi żgurata rappreżentanza aktar ibbilanċjata tal-interessi kollha u tittejjeb l-imparzjalità tal-Presidenti, huwa xieraq li l-Kunsilli Konsultattivi jaħtru, b’kunsens, President u mill-inqas viċi President wieħed li jappartjenu għal kategoriji differenti ta’ partijiet ikkonċernati kif imsemmi fl-Artikolu 45(1) tar-Regolament (UE) Nru 1380/2013. Jenħtieġ li l-gruppi ta’ ħidma  jiġu ppreseduti, fejn possibbli, minn rappreżentanti taż-żewġ kategoriji ta’ partijiet ikkonċernati. Jenħtieġ li l-Kunsilli Konsultattivi jingħataw is-setgħa li jaħtru President u viċi Presidenti minn barra l-Kunsilli Konsultattivi.
            
            
               (6)Sabiex jiġi żgurat funzjonament bla xkiel tal-Kunsilli Konsultattivi, huwa meħtieġ li jiġu speċifikati ulterjorment il-kriterji għall-klassifikazzjoni tal-membri tal-Kunsilli Konsultattivi fiż-żewġ kategoriji ta’ partijiet ikkonċernati msemmija fl-Artikolu 45(1) tar-Regolament (UE) Nru 1380/2013. 
            
            
               (7)L-Artikolu 2(2) tar-Regolament Delegat (UE) Nru 2015/242 jiddefinixxi l-organizzazzjonijiet tas-setturi bħala organizzazzjonijiet li jirrappreżentaw lill-operaturi fis-settur tas-sajd (fosthom lis-sajjieda impjegati) u, fejn xieraq, lill-operaturi fil-qasam tal-akkwakultura u lir-rappreżentanti mis-setturi tal-ipproċessar u tal-kummerċ. L-Artikolu 4(30) tar-Regolament (UE) Nru 1380/2013 jiddefinixxi “operatur” bħala l-persuna fiżika jew ġuridika li topera jew li tikkontrolla kwalunkwe impriża li twettaq xi waħda mill-attivitajiet relatati ma’ xi stadju tal-produzzjoni, l-ipproċessar, it-tqegħid fis-suq, il-ktajjen ta’ distribuzzjoni u tal-bejgħ lill-konsumatur tal-prodotti tas-sajd u l-akkwakultura. Għalhekk, jenħtieġ li l-kriterji għall-klassifikazzjoni tal-membri tal-Kunsilli Konsultattivi jippermettu l-klassifikazzjoni ta’ organizzazzjonijiet li jirrappreżentaw lis-setturi msemmija hawn fuq fil-kategorija “organizzazzjonijiet tas-settur”. Barra minn hekk, il-fornituri tas-setturi msemmija hawn fuq, bħall-manifatturi tax-xbieki tas-sajd jew il-produtturi tas-silġ, jiġu kklassifikati wkoll bħala “organizzazzjonijiet tas-settur”. 
            
            
               (8)Organizzazzjoni tista’ titqies li tirrappreżenta lis-settur meta mill-inqas 50 % tal-membri tagħha jkunu huma stess rappreżentanti mis-settur jew ikollhom interessi ekonomiċi diretti jew indiretti fis-settur, meta tirrappreżenta impjegati fis-settur, jew meta mill-inqas 50 % tal-finanzjament tagħha jiġi mis-settur. Jenħtieġ li tali organizzazzjonijiet jitqiesu wkoll bħala “organizzazzjonijiet tas-settur” għall-finijiet tal-Artikolu 45(1) tar-Regolament (UE) Nru 1380/2013.
            
            
               (9)Sabiex jiġi żgurat funzjonament bilanċjat tal-Kunsilli Konsultattivi, huwa meħtieġ li l-organizzazzjonijiet li jippromwovu prinċipji orizzontali bħall-protezzjoni tal-ambjent, tal-konsumaturi u tad-drittijiet tal-bniedem, tas-saħħa, il-promozzjoni tal-ugwaljanza jew tat-trattament xieraq tas-saħħa jew it-trattament xieraq tal-annimali jiġu kklassifikati bħala organizzazzjonijiet tas-settur meta jkunu jirrappreżentaw lis-settur fis-sens tal-premessi (7) jew (8). L-organizzazzjonijiet li jippromwovu tali prinċipji orizzontali jenħtieġ għalhekk li jiġu kklassifikati biss fi “gruppi ta’ interess oħrajn” jekk ikunu indipendenti mis-settur, li jfisser li inqas minn 50 % tal-membri tagħhom ikunu huma stess rappreżentanti mis-settur jew ikollhom interess ekonomiku dirett jew indirett fis-settur, li ma jirrappreżentawx impjegati fis-settur, u li inqas minn 50 % tal-finanzjament tagħhom jiġi mis-settur.
            
            
               (10)L-Artikolu 4(28) tar-Regolament (UE) Nru 1224/2009 jiddefinixxi “sajd rikreattiv” bħala attivitajiet ta’ sajd mhux kummerċjali li jisfruttaw riżorsi akkwatiċi ħajjin tal-baħar għar-rikreazzjoni, għat-turiżmu jew għall-isport. L-organizzazzjonijiet li jirrappreżentaw is-sajd rikreattiv jew sportiv, peress li jvarjaw fin-natura, fl-objettivi u fil-mezzi mill-organizzazzjonijiet tas-settur kif definiti fl-Artikolu 2(2) tar-Regolament Delegat (UE) Nru 2015/242, jenħtieġ li jiġu kklassifikati bħala “gruppi ta’ interess oħrajn”. 
            
            
               (11)Is-settur tas-sajd u tal-akkwakultura qed jiffaċċja dejjem aktar il-ħtieġa li jinvolvi ruħu mal-partijiet ikkonċernati li jikkompetu għal użi differenti tal-baħar, inkluż għall-finijiet ta’ produzzjoni tal-enerġija, estrazzjoni, turiżmu jew konservazzjoni. Tali partijiet ikkonċernati jista’ jkollhom interessi li jvarjaw minn dawk tas-settur tas-sajd u tal-akkwakultura. Għalhekk huwa meħtieġ li l-organizzazzjonijiet li jipparteċipaw fil-kompiti tal-Kunsilli Konsultattivi kif definiti fl-Artikolu 44 tar-Regolament (UE) Nru 1380/2013 u li jirrappreżentaw jew li għandhom interessi ekonomiċi diretti jew indiretti marbuta mal-użu tal-ambjent tal-baħar jew tal-ispazju marittimu għajr is-sajd kummerċjali, l-akkwakultura jew l-ipproċessar, il-kummerċjalizzazzjoni, id-distribuzzjoni u l-bejgħ bl-imnut tal-frott tal-baħar jiġu kklassifikati fi “gruppi ta’ interess oħrajn” 
            
            
               (12)Jenħtieġ li tingħata attenzjoni speċifika biex tiġi żgurata rappreżentanza bilanċjata u wiesgħa tal-partijiet ikkonċernati kollha fil-Kunsilli Konsultattivi, inklużi l-gruppi ta’ interess oħrajn u r-rappreżentanti mill-flotot iż-żgħar. 
            
            
               (13)Sabiex jiġu ssodisfati r-rekwiżiti tal-Artikolu 43(1) tar-Regolament (UE) Nru 1380/2013, li jipprevedi li l-Kunsilli Konsultattivi jiġu stabbiliti biex jikkontribwixxu għall-ilħuq tal-objettivi tal-Politika Komuni tas-Sajd kif stabbilit fl-Artikolu 2 tagħha, huwa meħtieġ li jiġu spjegati l-metodi ta’ ħidma li l-Kunsilli Konsultattivi jenħtieġ li jirrispettaw meta jiżviluppaw rakkomandazzjonijiet. 
            
            
               (14)Il-Kunsilli Konsultattivi, bħala korpi li jsegwu għan ta’ interess Ewropew komuni, jingħataw appoġġ finanzjarju mill-Unjoni. Għalhekk, jenħtieġ li l-funzjonament tagħhom jiġi mmonitorjat u evalwat regolarment permezz tat-twettiq ta’ rieżamijiet tal-prestazzjoni esterni, regolari u indipendenti.
            
            
               (15)Għalhekk, jenħtieġ li r-Regolament Delegat (UE) 2015/242 jiġi emendat kif xieraq,
            
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat (UE) 2015/242 huwa emendat kif ġej:
            
            
            
               (1)L-Artikolu 4 huwa sostitwit b’dan li ġej:
            
            
               “Artikolu 4
            
            
               L-istruttura u l-organizzazzjoni tal-Kunsilli Konsultattivi
            
         
         
            
               1.Barra mid-dispożizzjonijiet tal-Artikolu 43(1), tal-Artikolu 45(1) sa (3) u tal-Anness III tar-Regolament (UE) Nru 1380/2013, l-istruttura u l-organizzazzjoni tal-Kunsilli Konsultattivi għandhom jikkonformaw mal-paragrafi 2 sa 7 ta’ dan l-Artikolu.   
            
            
               2.Il-Kunsill Konsultattiv għandu jaħtar, b’kunsens, President u mill-inqas viċi President wieħed. Il-President jista’ joriġina minn barra s-sħubija fil-Kunsill Konsultattiv. F’każ li l-President jinħatar minn fost ir-rappreżentanti tal-organizzazzjonijiet membri, mill-inqas wieħed mill-viċi-Presidenti għandu jinħatar minn fost il-membri tal-kategorija ta’ organizzazzjonijiet tas-settur u tal-gruppi ta’ interess oħrajn imsemmija fl-Artikolu 2 li ma jkunx jappartjeni għalihom il-President. Dan il-prinċipju għandu japplika wkoll, fejn possibbli, għall-Presidenti tal-gruppi ta’ ħidma.
            
            
               3.L-assemblea ġenerali ta’ Kunsill Konsultattiv għandha:
            
            
               (a)tadotta r-regoli ta’ proċedura tal-Kunsill Konsultattiv;
            
            
               (b)tiltaqa’ mill-inqas darba fis-sena biex tapprova r-rapport annwali, il-pjan strateġiku annwali u l-baġit annwali tal-Kunsill Konsultattiv;
            
            
               (c)tiddeċiedi dwar il-klassifikazzjoni tal-membri tal-Kunsill Konsultattiv taħt il-kategoriji “organizzazzjonijiet tas-settur” jew “gruppi ta’ interess oħrajn” permezz tal-kriterji stabbiliti fl-Anness I u abbażi ta’ informazzjoni oġġettiva u verifikabbli, bħad-dispożizzjonijiet tal-istatuti, il-lista tal-membri u n-natura tal-attivitajiet tal-organizzazzjoni kkonċernata. 
            
            
               4.Skont il-ħatriet li jsiru mill-organizzazzjonijiet tas-settur u mill-gruppi ta’ interess l-oħrajn għas-siġġijiet allokati lilhom rispettivament, l-assemblea ġenerali taħtar Kumitat Eżekuttiv ta’ mhux iżjed minn 25 membru. Wara konsultazzjoni mal-Kummissjoni, l-assemblea ġenerali tista’ tiddeċiedi li taħtar kumitat eżekuttiv ta’ mhux iżjed minn 30 membru biex tiżgura rappreżentanza xierqa tal-flotot iż-żgħar.
            
            
               5.L-assemblea ġenerali għandha tiżgura rappreżentanza bilanċjata u wiesgħa tal-partijiet ikkonċernati kollha billi tqis il-kapaċità finanzjarja ta’ dawn u tiffissa miżati tas-sħubija ekwi. 
            
            
               6.Il-Kumitat Eżekuttiv għandu:
            
            
               (a)jiggwida u jimmaniġġja l-kompiti tal-Kunsill Konsultattiv f’konformità mal-Artikolu 44(2) u (3) tar-Regolament (UE) Nru 1380/2013;
            
            
               (b)iħejji r-rapport annwali, il-pjan strateġiku annwali u l-baġit annwali;
            
            
               (c)jadotta r-rakkomandazzjonijiet u s-suġġerimenti msemmijin fl-Artikolu 44(2) tar-Regolament (UE) Nru 1380/2013.
            
            
               7.L-assemblea ġenerali u l-Kumitat Konsultattiv għandhom jiżguraw rappreżentanza bilanċjata u wiesgħa tal-partijiet ikkonċernati kollha, b’enfasi fuq il-gruppi ta’ interess oħrajn u fuq il-flotot iż-żgħar, fejn rilevanti. Jenħtieġ li l-għadd ta’ rappreżentanti tal-flotot iż-żgħar  jirrifletti l-proporzjon tal-flotot iż-żgħar fis-settur tas-sajd tal-Istati Membri kkonċernati.”
            
            
            
               (2) L-Artikolu 5 huwa sostitwit b’dan li ġej:
            
            
               “Artikolu 5
            
            
               Metodi ta’ Ħidma
            
            
               1.Il-Kunsill Konsultattiv għandu jiżgura li r-rakkomandazzjonijiet u s-suġġerimenti maħruġa:
            
            
               (a)jikkonformaw mar-regoli u mal-objettivi tal-Politika Komuni tas-Sajd kif stabbilit fl-Artikolu 2 tar-Regolament (UE) Nru 1380/2013;
            
            
               (b)jiġu żviluppati skont prinċipji stretti ta’ trasparenza, rappreżentanza bilanċjata u rispett tal-opinjonijiet kollha espressi;
            
         
         
            
               (c)jiġu adottati, fejn possibbli, b’kunsens. Jekk ma jkunx jista’ jintlaħaq kunsens, l-opinjonijiet tal-membri li ma jaqblux għandhom jiġu rreġistrati fir-rakkomandazzjonijiet adottati mill-maġġoranza tal-membri preżenti li jkunu qed jivvotaw.
            
            
               2.Meta jkun qed jiddeċiedi dwar il-metodi ta’ ħidma tiegħu, il-Kunsill Konsultattiv għandu jfittex li jiżgura l-effiċjenza u l-parteċipazzjoni sħiħa tal-membri kollha billi juża mezzi ta’ komunikazzjoni tal-informatika moderni u jipprovdi servizzi ta’ interpretazzjoni u traduzzjoni.”
            
            
            
               (3)Jiddaħħal l-Artikolu 7a li ġej:
            
            
               “Artikolu 7a
            
            
               Ir-rieżamijiet tal-prestazzjoni
            
            
               Il-Kunsill Konsultattiv għandu joqgħod għal rieżami indipendenti tal-prestazzjoni mill-inqas darba kull ħames snin. Dan ir-rieżami għandu jkollu l-għan li jidentifika l-aħjar prattiki u nuqqasijiet, jelenka rakkomandazzjonijiet li għandhom l-għan li jtejbu l-funzjonament tal-Kunsill Konsultattiv u jivvaluta l-kontribut ġenerali tiegħu għall-objettivi tal-Politika Komuni tas-Sajd kif stabbilit fir-Regolament (UE) Nru 1380/2013. Ir-riżultati ta’ dawn ir-rieżamijiet għandhom jiġu ppubblikati u, fejn jiġu identifikati nuqqasijiet fil-funzjonament tal-Kunsill Konsultattiv, għandhom ikunu akkumpanjati minn pjan ta’ azzjoni li jistabbilixxi azzjonijiet konkreti u skeda ta’ żmien ċara għall-implimentazzjoni tagħhom.”
            
            
               (4)Jiżdied l-Anness “Kriterji għall-klassifikazzjoni tal-Membri tal-Kunsilli Konsultattivi taħt il-kategoriji “organizzazzjonijiet tas-settur” jew “gruppi ta’ interess oħrajn”:
            
            
                “ANNESS: Kriterji għall-klassifikazzjoni tal-Membri tal-Kunsilli Konsultattivi taħt il-kategoriji “organizzazzjonijiet tas-settur” jew “gruppi ta’ interess oħrajn”
            
            
            
               1.Organizzazzjoni għandha tiġi kklassifikata bħala “organizzazzjoni tas-settur” meta tissodisfa mill-inqas wieħed mill-kriterji li ġejjin:
            
            
               (a)l-organizzazzjoni tirrappreżenta, jew ikollha, interessi ekonomiċi diretti jew indiretti fis-setturi tas-sajd kummerċjali, tal-akkwakultura, tal-ipproċessar, tal-kummerċjalizzazzjoni, tad-distribuzzjoni jew tal-bejgħ bl-imnut tal-frott tal-baħar;
            
            
               (b)parti kbira mill-membri tal-organizzazzjoni, kemm persuni fiżiċi kif ukoll persuni ġuridiċi, jirrappreżentaw, jew ikollhom, interessi ekonomiċi diretti jew indiretti fis-setturi tas-sajd kummerċjali, tal-akkwakultura, tal-ipproċessar, tal-kummerċjalizzazzjoni, tad-distribuzzjoni jew tal-bejgħ bl-imnut tal-frott tal-baħar;
            
            
               (c)l-organizzazzjoni tirrappreżenta impjegati fis-setturi relatati mas-sajd kummerċjali, l-akkwakultura, l-ipproċessar, il-kummerċjalizzazzjoni, id-distribuzzjoni jew il-bejgħ bl-imnut tal-frott tal-baħar;
            
            
               (d)mill-inqas 50 % tal-finanzjament tal-organizzazzjoni joriġina minn impriżi attivi fil-qasam tas-sajd kummerċjali, l-akkwakultura, l-ipproċessar, il-kummerċjalizzazzjoni, id-distribuzzjoni jew il-bejgħ bl-imnut tal-frott tal-baħar.
            
            
               (e)l-organizzazzjoni tissodisfa mill-inqas wieħed mill-kriterji elenkati fil-punti 1(a) sa 1(d) u tkun attiva fil-qasam tal-ambjent, tal-konsumaturi u tad-drittijiet tal-bniedem, tas-saħħa, tal-promozzjoni tal-ugwaljanza jew tat-trattament xieraq tal-annimali.
            
            
               2.Organizzazzjoni għandha tkun klassifikata bħala “grupp ta’ interess ieħor” meta ma tkun tissodisfa ebda mill-kriterji stabbiliti fil-paragrafi 1 u:
            
            
               (a)tkun primarjament attiva fil-qasam tal-ambjent, tal-konsumaturi u tad-drittijiet tal-bniedem, tas-saħħa, tal-promozzjoni tal-ugwaljanza, tat-trattament xieraq tas-saħħa tal-annimali jew tas-sajd rikreattiv jew sportiv; jew 
            
            
               (b)tkun tirrappreżenta, jew ikollha, interessi ekonomiċi diretti jew indiretti marbuta mal-użu tal-ambjent tal-baħar jew tal-ispazju marittimu għajr is-sajd kummerċjali, l-akkwakultura jew l-ipproċessar, il-kummerċjalizzazzjoni, id-distribuzzjoni u l-bejgħ bl-imnut tal-frott tal-baħar. “
            
            
               Artikolu 2
            
         
         
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 8.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, ĠU L 354, 28.12.2013, p. 22–61. 
               
               
                  
                     (2)
                  
                        ĠU L 41, 17.2.2015, p. 1-4
               
               
                  
                     (3)
                  
                        ĠU L 354, 28.12.2013, p. 22-61.
               
               
                  
                     (4)
                  
                        Ir-Regolament ta’ Delega tal-Kummissjoni (UE) 2015/242 tad-9 ta’ Ottubru 2014 li jistabbilixxi r-regoli dettaljati dwar il-funzjonament tal-Kunsilli Konsultattivi skont il-Politika Komuni tas-Sajd (ĠU L 41, 17.2.2015, p. 1-4).
               
               
                  
                     (5)
                  
                        Ir-Regolament Delegat tal-Kummissjoni (UE) 2017/1575 tat-23 ta’ Ġunju 2017 li jemenda r-Regolament Delegat tal-Kummissjoni (UE) 2015/242 (ĠU L 239, 19.9.2017, p. 1–2).